數學喺物理學入面嘅角色唔只係推導同計算嘅工具。佢重扮演咗個更加關鍵嘅角色：數學語言（用數學符號嘅溝通方式）係一種抽象語言，佢唔似得自然語言（好似廣東話同英國話呢啲日常講嘢用嘅語言）－數學語言每個符號都有好精確嘅定義，可以準確咁表達物理上嘅定律同理論。相反，如果吓吓都用自然語言嚟講物理定律同理論，好多地方會講得唔清唔楚。而數學語言嘅精確性令到物理學家可以用佢哋啲算式做一啲精確嘅預測－令到佢哋柞理論更加有可否證性（Falsifiability）。